-----------------------------------------------------------------------
  2 ปัจจัยความเสี่ยง

  -----------------------------------------------------------------------

2.1 ความเสี่ยงจากการประกอบธุรกิจ

– ความเสี่ยงด้านต้นทุนวัตถุดิบที่ใช้ในการผลิต

บริษัทประกอบกิจการผลิตมอเตอร์คอมเพรสเซอร์ซึ่งต้องใช้ทองแดงและเหล็กเป็นวัตถุดิบสำคัญในการผลิตชิ้นส่วนประกอบต่าง
ๆ
ซึ่งการปรับเปลี่ยนราคาขายของทองแดงและเหล็กส่งผลกระทบโดยตรงต่อการบริหารจัดการต้นทุนและการดำรงรักษาอัตรากำไรขั้นต้นของบริษัท
ณ ปัจจุบันราคาทองแดงได้ปรับขึ้นลงจากแนวโน้มของราคาซื้อขายล่วงหน้าที่กำหนดไว้ในตลาดโลก
โดยมีผลสุทธิไปในแนวทางที่สูงขึ้น ส่วนราคาเหล็กได้มีการปรับขึ้นลงตามภาวะตลาด
นอกจากนี้การปรับเปลี่ยนราคาของทองแดงและเหล็กดังกล่าวยังมีผลเนื่องมาจากภาวะเศรษฐกิจของโลกที่แปรเปลี่ยนไปและต้นทุนราคาน้ำมันที่สูงขึ้นหรือลดลง

อย่างไรก็ตามเพื่อเป็นการรักษาศักยภาพในการแข่งขันและการดำเนินธุรกิจให้สำเร็จตามเป้าหมาย
และเป็นการป้องกันผลกระทบที่อาจเกิดจากภาวะการขาดแคลนวัตถุดิบอีกทั้งบรรเทาผลกระทบที่จะทำให้ต้นทุนเพิ่มสูงขึ้นจากการผันผวนของราคาวัตถุดิบในตลาดโลก
และเพื่อไม่ให้เกิดผลกระทบต่อความสามารถในการสนองตอบต่อความต้องการของลูกค้า
บริษัทจึงดำเนินการสั่งซื้อวัตถุดิบจากผู้ผลิตหลายรายที่มีศักยภาพในการผลิตสินค้าที่มีคุณภาพทัดเทียมกันและสามารถใช้ทดแทนกันได้พร้อมทั้งทำสัญญาป้องกันความเสี่ยงจากราคาวัตถุดิบ
(Copper Swap Contract)
และบริหารจัดเก็บสินค้าคงคลังอย่างรัดกุมโดยติดตามผลกระทบที่อาจเกิดจากการเปลี่ยนแปลงของราคาตลาดโลกอย่างใกล้ชิด
รวมทั้งบริษัทได้นำเสนอวัตถุดิบทางเลือกแก่ลูกค้าได้แก่การใช้ลวดอลูมิเนียมทดแทนลวดทองแดงซึ่งได้รับการตอบรับจากลูกค้าเป็นอย่างดีและมีปริมาณการใช้ที่เพิ่มขึ้นอย่างต่อเนื่อง

– ความเสี่ยงด้านเทคโนโลยี

มอเตอร์คอมเพรสเซอร์แบบลูกสูบเป็นระบบคอมเพรสเซอร์ที่ได้รับการคิดค้นผลิตขึ้นเป็นอันดับแรกและใช้กันอย่างแพร่หลายมานานกว่ามอเตอร์คอมเพรสเซอร์แบบอื่น
ๆ
และมีพัฒนาการทางเทคโนโลยีของผลิตภัณฑ์ที่มีการปรับเปลี่ยนสารทำความเย็นให้เป็นมิตรต่อสิ่งแวดล้อมและปรับปรุงให้ใช้พลังงานที่ลดลง
และถึงแม้ว่าจะถูกแทนที่บางส่วนด้วยมอเตอร์คอมเพรสเซอร์แบบโรตารี่และแบบสกอลล์ที่นำมาใช้กับเครื่องปรับอากาศเนื่องจากมอเตอร์คอมเพรสเซอร์แบบลูกสูบมีต้นทุนของตัวผลิตภัณฑ์และค่าใช้จ่ายในการผลิตที่สูงกว่าเพราะมีชิ้นส่วนที่มากกว่า
แต่ด้วยคุณสมบัติที่โดดเด่นในเรื่องประสิทธิภาพทำความเย็นที่ดี
ที่มีคุณภาพคงที่จึงเหมาะกับการใช้งานในท้องถิ่นที่มีอุณหภูมิอากาศสูงและร้อนต่อเนื่องเป็นเวลานาน
จึงได้รับความนิยมในการนำมาใช้เป็นอุปกรณ์ทำความเย็นของเครื่องปรับอากาศในครัวเรือนในตลาดภูมิภาคตะวันออกกลาง
และใช้เป็นอุปกรณ์ทำความเย็นที่เป็นส่วนควบติดอยู่ในตู้เย็นที่ใช้ในครัวเรือน ตู้แช่ ตู้ทำน้ำเย็น
รวมทั้งตู้เย็นเชิงพาณิชย์ และระบบทำความเย็นกันอย่างแพร่หลายเป็นสัดส่วนมากกว่าร้อยละ 90
ของตลาดเครื่องทำความเย็นโดยรวม

การพัฒนาผลิตภัณฑ์ใหม่ของมอเตอร์คอมเพรสเซอร์แบบลูกสูบของบริษัทได้ดำเนินการโดยหน่วยงานวิจัยและพัฒนาของตนเองซึ่งมีข้อจำกัดบางประการเทียบเคียงกับผู้ผลิตรายใหญ่ของโลก
อย่างไรก็ตามผลิตภัณฑ์ใหม่ของบริษัทยังสามารถตอบสนองความต้องการของตลาดและตอบรับกับการเปลี่ยนแปลงของข้อกำหนดตามกฎหมายและระเบียบข้อบังคับด้านสิ่งแวดล้อมที่เกี่ยวข้องกับสารทำความเย็นที่ใช้ในอุตสาหกรรมเครื่องทำความเย็นและเครื่องปรับอากาศและเพิ่มประสิทธิภาพโดยลดการใช้พลังงาน

– ความเสี่ยงการให้สินเชื่อทางการค้า

ฝ่ายบริหารของบริษัทและบริษัทย่อยบริหารจัดการความเสี่ยงด้านการให้สินเชื่อที่เกี่ยวเนื่องกับลูกหนี้การค้าและลูกหนี้อื่นโดยกำหนดให้มีนโยบายและวิธีปฏิบัติในการควบคุมติดตามสินเชื่อที่เหมาะสม
และการให้สินเชื่อที่ดำเนินการอยู่ ณ
ปัจจุบันไม่มีการกระจุกตัวเฉพาะกลุ่มลูกค้าเนื่องจากมีฐานของลูกค้าที่หลากหลายและมีอยู่เป็นจำนวนมากรายประกอบกับลูกหนี้การค้าเกือบทั้งหมดเป็นลูกค้าชั้นดี
และสำหรับลูกค้าต่างประเทศบริษัทได้ทำประกันความเสี่ยงคุ้มครองการไม่จ่ายชำระจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ

2.2 ความเสี่ยงทางการเงิน

  – ความเสี่ยงจากอัตราแลกเปลี่ยนเงินตราต่างประเทศ

บริษัทมีการขายสินค้าส่งออกไปต่างประเทศในสัดส่วนที่มากกว่าการขายภายในประเทศและใช้เงินตราสกุลเหรียญสหรัฐอเมริกาเป็นส่วนใหญ่ในการทำธุรกรรมด้านการค้าต่างประเทศ
บริษัทได้รับผลกระทบจากค่าเงินบาทที่
ผันผวนขึ้นลงตามภาวะเศรษฐกิจและการเงินของโลกที่เกิดขึ้นเพียงบางส่วน
เนื่องจากบริษัทได้กำหนดให้มีการบริหารการจัดการทางการเงินเพื่อลดผลกระทบจากอัตราแลกเปลี่ยนในแนวทางต่างๆ
เช่น ทำสัญญาซื้อขายเงินตราต่างประเทศล่วงหน้า ทำสัญญาใช้สิทธิเลือกซื้อขายเงินตราต่างประเทศ
และทำสัญญาแลกเปลี่ยนสกุลเงินและอัตราดอกเบี้ย (Cross Currency Interest Rate Swap)
ซึ่งเป็นแนวทางในการดำเนินงานโดยรวมเพื่อใช้ป้องกันความเสี่ยงที่เกิดจากการผันผวนของอัตราแลกเปลี่ยนและลดผลกระทบที่เกิดขึ้นได้เป็นอย่างดี

  – ความเสี่ยงจากอัตราดอกเบี้ย

บริษัทและบริษัทย่อยมีสินทรัพย์และหนี้สินทางการเงินส่วนใหญ่ที่อัตราดอกเบี้ยมีการปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาด
ในปัจจุบันความเสี่ยงจากอัตราดอกเบี้ยของบริษัทและบริษัทย่อยจึงมีอยู่ในระดับต่ำ
นอกจากนี้ทางบริษัทได้ทำสัญญาแลกเปลี่ยนสกุลเงินและอัตราดอกเบี้ย (Cross Currency
Interest Rate Swap Contract)
เพื่อใช้เป็นแนวทางในการดำเนินงานป้องกันความเสี่ยงและลดผลกระทบที่เกิดขึ้นจากการผันผวนของอัตราแลกเปลี่ยนและอัตราดอกเบี้ยและเกิดผลทางปฏิบัติที่ช่วยลดผลกระทบในระดับที่ดี

ณ วันที่ 28 ตุลาคม 2553 บริษัทและบริษัทย่อยได้ลงนามร่วมกันในสัญญาให้วงเงินสินเชื่อ (Credit
Facilities Agreement) กับธนาคารกสิกรไทย จำกัด (มหาชน) และธนาคารกรุงเทพ จำกัด
(มหาชน) และในเดือนธันวาคม 2554
บริษัทและบริษัทย่อยได้เข้าทำสัญญาแก้ไขเพิ่มเติมและแปลงหนี้ใหม่สัญญาให้สินเชื่อครั้งที่ 2 (Second
Amendment and Novation Agreement to Credit Facility Agreement)
เพื่อให้ธนาคารไอซีบีซี (ไทย) จำกัด (มหาชน) ร่วมเป็นผู้ให้กู้รายใหม่ในวงเงินสินเชื่อร่วมกัน
(Sysndicicated Loan) เป็นจำนวนเงินรวม 8,800 ล้านบาท
ซึ่งเป็นแนวทางดำเนินการหลักที่สำคัญในการบริหารจัดการทางการเงินโดยองค์รวมของบริษัทและบริษัทย่อยที่จะช่วยเสริมความมั่นคงทางการเงินที่ใช้ในการดำเนินงานและลดภาระดอกเบี้ยเงินกู้รวมถึงค่าใช้จ่ายทางการเงิน